b'\n_START_ARTICLE_\nOpiu\n_START_PARAGRAPH_\nOpiul este un latex alc\xc4\x83tuit dintr-un amestec de substan\xc8\x9be toxice cu propriet\xc4\x83\xc8\x9bi narcotice. Opiul este extras prin incizarea capsulelor imature ale unor specii de mac (din familia Papaveraceae) \xc8\x99i este \xc3\xaentrebuin\xc8\x9bat ca somnifer, calmant, analgezic \xc8\x99i stupefiant.\n_START_SECTION_\nIstorie\n_START_PARAGRAPH_\nTheophrasus men\xc8\x9bioneaz\xc4\x83 \xc3\xaen scrierile sale c\xc3\xa2te ceva despre opiu. Informa\xc8\x9bii despre opiu mai apar \xc3\xaen documentele chineze\xc8\x99ti, \xc3\xaen perioada dinastiei Tang (anii 600\xe2\x80\x93700). \xc3\x8en Grecia Antic\xc4\x83 \xc8\x99i \xc3\xaen Imperiul Roman se folosea ca analgezic, pentru diverse afec\xc8\x9biuni. Paracelsus este cel care l-a introdus \xc3\xaen Europa.\n_START_SECTION_\nOb\xc8\x9binerea opiului\n_START_PARAGRAPH_\nOpiul se ob\xc8\x9bine numai pe cale manual\xc4\x83. Recoltarea are loc la circa 12 zile de la c\xc4\x83derea petalelor florilor, atunci c\xc3\xa2nd capsulele ajung la dimensiunea maxim\xc4\x83; ea se face prin intermediul scarific\xc4\x83rii (capsulele de mac sunt incizate cu ni\xc8\x99te lame speciale numai p\xc3\xa2n\xc4\x83 la jum\xc4\x83tatea capsulei), opera\xc8\x9bie desf\xc4\x83\xc8\x99urat\xc4\x83 numai pe timp frumos. Datorit\xc4\x83 inciziilor, latexul din capsulele de mac, alb la \xc3\xaenceput se brunific\xc4\x83 \xc8\x99i se coaguleaz\xc4\x83. Astfel coagulat, se racleaz\xc4\x83 cu ajutorul unui r\xc4\x83zuitor din lemn sau din metal. Latexul rezultat se usuc\xc4\x83 la soare cu aten\xc8\x9bie p\xc3\xa2n\xc4\x83 c\xc3\xa2nd cap\xc4\x83t\xc4\x83 consisten\xc8\x9ba unei paste foarte dense \xc8\x99i este brunificat complet. Este str\xc3\xa2ns \xc3\xaen buc\xc4\x83\xc8\x9bi de dimensiuni variabile \xc8\x99i presat \xc3\xaen forme variabile. Con\xc8\x9bine circa 10\xe2\x80\x9312% alcaloizi, 10\xe2\x80\x9315\xc2\xa0% ap\xc4\x83, acizi organici, rezine etc._NEWLINE_Prin \xc3\xaenc\xc4\x83lzirea opiului baz\xc4\x83 la temperaturi sc\xc4\x83zute se ob\xc8\x9bine o solu\xc8\x9bie de culoare maronie care supus\xc4\x83 filtr\xc4\x83rii pentru \xc3\xaendep\xc4\x83rtarea reziduurilor vegetale \xc8\x99i apoi evapor\xc4\x83rii are loc formarea unei pudre care reprezint\xc4\x83 forma \xe2\x80\x9eopiului de fumat\xe2\x80\x9d, cu un con\xc8\x9binut mult mai mare de morfin\xc4\x83 fa\xc8\x9b\xc4\x83 de latex.\n_START_SECTION_\nAc\xc8\x9biune farmacologic\xc4\x83\n_START_PARAGRAPH_\nPrincipalul constituent al opiului este alcaloidul denumit morfin\xc4\x83, aflat de regul\xc4\x83 \xc3\xaen raport de 10:1 cu codeina, alcaloid care imprim\xc4\x83 opiului o ac\xc8\x9biune analgezic\xc4\x83; pe l\xc3\xa2ng\xc4\x83 aceast\xc4\x83 ac\xc8\x9biune analgezic\xc4\x83 mai are \xc8\x99i ac\xc8\x9biune antispastic\xc4\x83 (datorat\xc4\x83 papaverinei), antitusiv\xc4\x83 (datorat\xc4\x83 codeinei), dar \xc8\x99i ac\xc8\x9biune narcotic\xc4\x83.'